Baahlodi 14 | Beibele Inthaneteng | Phetolelo ya Lefase le Lefsa
14 Simisone a theogela Thimina+ gomme a bona mosadi moo, e lego yo mongwe wa barwedi ba Bafilisita.
2 Ke moka a rotogela go tatagwe le mmagwe a re go bona: “Ke bone mosadi kua Thimina, e lego yo mongwe wa barwedi ba Bafilisita, ntšeeleng yena gore e be mosadi wa ka.”+
3 Eupša tatagwe le mmagwe ba re go yena: “Na ga go na mosadi gare ga barwedi ba meloko ya geno le gare ga batho ba gabo rena+ moo o ka yago wa tšea mosadi go Bafilisita ba sa bollago?”+ Lega go le bjalo, Simisone a re go tatagwe: “Ntšeele yena, ka gobane ke yena a nkgahlago.”
4 Ge e le tatagwe le mmagwe ba be ba sa tsebe gore seo se tšwa go Jehofa,+ ba sa tsebe le gore Simisone o be a nyaka sebaka sa go hlasela Bafilisita, ka ge nakong yeo Bafilisita ba be ba buša Isiraele.+
5 Simisone a theogela Thimina a na le tatagwe le mmagwe. Ge a fihla dirapeng tša merara tša Thimina,+ a bona tawana ya mariri e rora e mo lebile.
6 Moya wa Jehofa wa theogela go yena+ moo a ilego a e gagola diripa tše pedi ka matsogo a gagwe go etša ge motho a gagola putšanyana diripa tše pedi. Ga se a botša tatagwe goba mmagwe seo a se dirilego.
7 A tšwela pele le leeto la gagwe a yo bolela le mosadi; Simisone o be a sa dutše a kgahlwa ke mosadi yoo.+
8 Ka morago ga lebakanyana a boela morago gore a mo iše gae.+ Ge a le tseleng a arogela ka thoko go yo lebelela setoto sa tau, moo go sona a hwetša go na le motšhitšhi wa dinose le mamapo a tšona.+
9 A gogolela mamapo ao ka diatleng, a sepela gomme a a ja a dutše a sepela.+ Ge a kopana le tatagwe le mmagwe a ba nea ona ba a ja. Ga se a ba botša gore o gogotše mamapo ao setotong sa tau.
10 Tatagwe a yo gahlana le mosadi yoo, gomme Simisone a dira monyanya moo;+ ka gobane wo e be e le mokgwa woo masogana a bego a tlwaetše go o dira.
11 Ya re ge Simisone a tšwelela, gateetee a newa bafelegetši ba masometharo gore ba dule le yena.
12 Simisone a re go bona: “E reng ke le hlabele nyepo.+ Ge le ka nnyepollela yona ka matšatši a šupago+ a monyanya, ke tla le nea diaparo tša ka gare tše masometharo le diaparo tša monyanya tše masometharo.+
13 Eupša ge e ba le ka palelwa ke go nnyepollela yona, gona lena le swanetše go nnea diaparo tša ka gare tše masometharo le diaparo tša monyanya tše masometharo.” Ge a rea’lo, ba re go yena: “Re hlabele nyepo ya gago re e kwe.”
14 A re go bona:
“Dijo di tšwile go moji,+
Bose bo tšwile go senatla.”+
Ba ile ba palelwa ke go nyepolla nyepo ka matšatši a mararo.
15 Ka letšatši la bone ba re go mosadi wa Simisone: “Goketša monna wa gago gore a re nyepollele nyepo.+ Ge e ba go se bjalo, re tla go fiša ka mollo le ba ntlo ya tatago.+ Na go re laletša ga lena e be e le gore le tle le re amoge dilo tša rena?”+
16 Ke moka mosadi wa Simisone a mo llela+ a re: “O ntlhoile e bile ga o nthate.+ Go na le nyepo yeo o e hlabetšego bana ba setšhaba sa gešo,+ eupša nna ga se wa nnyepollela yona.” Ge a rea’lo, Simisone a re go yena: “Na nka go nyepollela yona mola ke se ka e nyepollela tate le mma?”+
17 A dulela go mo llela ka matšatši a šupago a ge ba dutše ba bina monyanya, gomme ka letšatši la bošupa Simisone a phetha ka go mo nyepollela yona, ka gobane a be a mo tsene tsebeng.+ Ke moka mosadi a e nyepollela bana ba setšhaba sa gabo.+
18 Banna ba motse ba bolela le Simisone ka letšatši la bošupa pele ga ge a tsena ka phapošing ya ka gare, ba re:+
“Se se bose go phala dinose e ka ba eng,
Le gona se matla go phala tau e ka ba eng?”+
Yena a re go bona:
“Ge nkabe le sa lema ka kgomo ya ka ya sethole,+
Le be le ka se nyepolle nyepo ya ka.”+
19 Moya wa Jehofa wa theogela go yena,+ ke moka a theogela Ashikaloni+ a bolaya banna ba masometharo ba bona gomme a tšea diaparo tšeo a ba hlobotšego tšona a di nea banyepolli ba nyepo.+ A rotogela ntlong ya tatagwe a befetšwe o šoro.
20 Mosadi wa Simisone+ a tšewa ke mofelegetši+ wa Simisone yo a bego a na le yena.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D14%26wtlocale%3DSE%26srcid=share⊂ject=Bala Beibele Inthaneteng